
Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth. 

Mae cynnydd dysgwyr yn ganolog i'r Cwricwlwm i Gymru, felly mae angen rhoi'r un pwysigrwydd i gynnydd mewn gweithgareddau gwerthuso a gwella, a phrosesau atebolrwydd.
		(Llywodraeth Cymru,  2020)
Amlyga’r diffiniad uchod pwysigrwydd cynnydd o fewn Cwricwlwm i Gymru (2020) trwy ddatgan sut ddylai ysgolion ei flaenoriaethu wrth fynd ati i weithredu am welliant a datblygiad i’w hysgol. Yn unol felly, ffocws yr aseiniad hwn fydd dysgu ac addysgu o fewn cynllun datblygu ysgol (CDY) Ysgol A,  sy’n agweddau cydnabyddai Llywodraeth Cymru (2020) yn ganolog i’r broses o sicrhau ysgol effeithiol sy’n caniatáu cynnydd, gan ddylanwadu ar y dewis i ffocysu arni yn yr aseiniad. Er mwyn cydymffurfio â chanllawiau BERA (2024) sy’n galw am anhysbysrwydd a chyfrinachedd wrth sôn am ysgolion, bydd yr ysgol o dan sylw yn cael ei alw’n Ysgol A.  I ddarparu peth gyd-destun, ysgol bob oed tri i un ar bymtheg ydyw, gyda thua 840 o ddisgyblion i gyd. Derbyniai 9.88% o ddisgyblion prydau ysgol am ddim, mae gan 13% anghenion dysgu ychwanegol a daw 93% o gartrefi di-gymraeg (Estyn, 2023). Ac felly wrth fynd ymlaen yn yr aseiniad, gan adnabod a gwerthuso un allan o bedwar blaenoriaeth CDY Ysgol A, addysgu a dysgu, deallir y fath o ddisgyblion y mae’r CDY hyn yn ceisio gweithredu ar gyfer (Ysgol A, 2023). 										Yn ôl Llywodraeth Cymru (2014) CDY yw cynllun strategol gan ysgolion er mwyn gweithredu am welliant, trwy amlinellu’r hyn bwriadir gwneud i wella deilliannau dysgwyr. Ategir trwy nodi rhai nodweddion o CDY effeithiol megis hunanwerthusiadau, blaenoriaethau hir dymor a byr dymor a chynnwys a gwrando ar bartneriaid a rhanddeiliaid. Yn ogystal, mynega Llywodraeth Cymru (2022) sut ddylai trefniadau gwerthuso a gwella fod yn rai hir dymor trwy gefnogi bwriadau Cwricwlwm i Gymru (2020) o gynnydd dysgwyr yn unôl â’r pedwar diben (Llywodraeth Cymru, 2015). Caiff cynnwys y nodweddion hyn eu cefnogi gan ganfyddiadau ymchwil Creemers et al (2007) ble datganir presenoldeb hunanwerthuso a gosod bwriadau clir fel nodweddion o CDY effeithiol. Ond rhaid hefyd cyfeirio at eu cydnabyddiaeth o’r diffyg tystiolaeth ar gyfer pryd neu pha mor aml dylai hunanwerthusiadau gael eu cyflawni er mwyn i welliant ddigwydd. Serch hyn, gellir troi at ganllawiau gwerthuso a gwella Llywodraeth Cymru (2021) am fwy o gefnogaeth i hyn, am iddynt awgrymu sut a phryd gall hunanwerthuso gael ei gyflawni. Pwysleisir taw sicrhau gwerthusiad dros gyfnod dylai fod y flaenoriaeth gan awgrymu y gellir canolbwyntio ar gynnydd dysgwyr yn fyr, canolig a hir dymor. 												Yn dweud hynny, gellir ystyried ffordd newydd Estyn (2019) o weithredu wrth ymweld ag ysgolion gan eu bod wedi rhoi’r gorau i ofyn i ysgolion am eu hadroddiadau hunanwerthuso o ganlyniad i’r argraff bod eu pwrpas yn cael eu colli. Mynegwyd ffocws gormodol gan ysgolion ar edrychiad eu hadroddiadau i Estyn gan arwain at wastraffu amser yn casglu tystiolaeth i brofi elfennau o’u hymarfer a oedd yn effeithiol yn barod. Yn debyg, gwelir o ganfyddiadau ymchwil Mintrop a MacLellan (2002) peth anghytundeb am effeithiolrwydd CDY achos diffyg dealltwriaeth athrawon am eu pwrpas, gan eu cydnabod fel rhywbeth angenrheidiol achos polisi yn hytrach nag achos eu cytundeb am eu harwyddocâd.  Gan ystyried hyn felly, rhaid cydnabod bodolai peth feirniadaeth am CDY achos diffyg defnydd cywir ohonynt.			Ar y llaw arall, ceir cydnabyddiaeth o arfer dda gan Estyn (2017) a ddatganai sut gall cynnwys rhanddeiliaid yn y broses o ddatblygu ysgol fod o fudd megis trwy holi am eu barn ar gryfderau a mannau gellir gwella fel ysgol. Ymhelaethir trwy nodi y gall hyn chwarae rôl ddylanwadol yn y broses o ystyried beth ddylai flaenoriaethau’r CDY fod er mwyn sicrhau cynnydd, gyda Santibanez (2014) yn atgyfnerthu’r un farn yn ogystal â chydnabod sicrhad y teimlai pawb eu bod yn cael eu cynnwys. Er hyn, yn ôl canfyddiadau ymchwil Guzman (2022), er bod cynnwys rhanddeiliaid yn galluogi mwy o gefnogaeth mewn penderfynu a gweithredu ar flaenoriaethau’r CDY, nid yw hyn wastad yn sicrhau datblygiad a chynnydd. Yn dweud hynny, cefnoga Thompson (2018) rôl rhanddeiliaid yn gryf trwy ddatgan does dim amheuaeth y ceir effaith sylweddol ar ddatblygiad ysgol pan eu bod yn rhan o’r broses cynllunio, gan amlygu felly bod barnau gwrthgyferbyniol yn bodoli am eu rolau o fewn y CDY.		Gan ddeillio i drafod yr agwedd ddewisol o CDY Ysgol A, rhaid ystyried cydnabyddiaeth Loughran (2013) o sut mae’r berthynas rhwng addysgu a dysgu yn ganolog i addysgeg, gan bwysleisio taw sicrhau fod y ddau yn ymatebol i’w gilydd yw’r ffordd tuag at ddatblygu addysgeg effeithiol. Wrth sôn am y camsyniadau cyffredin ymysg dysgu ac addysgu, cydnabyddai Llywodraeth Cymru (2021) bod dulliau addysgeg wastad yn mynd i amrywio wrth addysgu grwpiau gwahanol o ddisgyblion, gan olygu nid oes un dull penodol sy’n gywir i ddefnyddio. Ond gan drafod yr angen i adnabod gwahaniaethau unigolion wrth ddarparu addysgu effeithiol er budd dysgu, rhaid trafod y ffaith nad yw hyn wastad yn cael ei wneud yn effeithiol gan athrawon wrth iddynt arddangos diffyg gallu i ddarparu gwaith o’r lefel briodol i ddisgyblion is mewn gallu ond hefyd i herio’r rhai mwy abl a thalentog (Blackburn, 2019, t.1). Yn ogystal, trafoda Tomlinson ac Imbeau (2023, t. 23) y camddealltwriaeth a fodolai am wahaniaethu, trwy nodi taw nid cyfres benodol o strategaethau ydyw, ond athroniaeth a ffordd o feddwl o fewn y dosbarth sy’n amrywio o ddosbarth i ddosbarth. Gan ystyried y pwyntiau hyn felly, gwelir er bod gwahaniaethu’n ganolog i addysgeg effeithiol, mae camsyniadau am y ffordd dylid gweithredu’n effeithiol gan awgrymu camsyniadau yn y ffordd gweithreda ysgolion i’w ddatblygu (Stavrou a Koutselini, 2016). 								Er hyn, wrth drafod datblygu addysgeg mewn ysgolion, hyba Estyn (2018) ymddiriedaeth mewn dealltwriaeth a phenderfyniadau staff yr ysgol i gyd gan hefyd nodi taw creu amgylchedd ble all athrawon ddysgu o gamgymeriadau a chryfderau ei gilydd yw’r ffordd ymlaen. Yn ogystal, cydnabyddir ymchwil gan Hattie (2009) a ddatganai arwyddocâd rôl disgyblion mewn gwella eu dysgu trwy hybu cyfleoedd i ddisgyblion ddefnyddio hunan ddysgu a chydweithio efo chymheiriaid. Yn yr un modd, trafoda Estyn (2019) sut gaiff llais y disgybl effaith ar addysgeg trwy gydnabod sut mae darparu’r cyfleoedd iddynt wneud dewisiadau dros eu dysgu yn arwain at gynnydd mewn hyder a brwdfrydedd i ddysgu gan yn y pendraw olygu cynnydd. Awgryma hyn felly sut gall cynnwys pawb yn rhan o’r broses datblygu addysgeg arwain at gynnydd dysgwyr. Ac i ategu, gwelir cefnogaeth bellach i hyn gan y Sefydliad Gwaddol Addysg (2021) a thrafoda’r dystiolaeth sydd i gefnogi rôl athrawon a disgyblion yn y broses o ddarparu adborth, trwy gydnabod tystiolaeth o effeithiolrwydd amrywio sut a phwy dderbynnir adborth ohono. Yn ogystal, cydnabyddai Eysink a Schildkamp (2021) effeithiolrwydd adborth os defnyddir gyda strategaethau addysgu eraill megis gwahaniaethu trwy ymateb i fylchau mewn dealltwriaeth disgyblion, gan awgrymu’r cysyniad o sut caiff pob agwedd o addysgeg ddylanwad ar ei gilydd.							Amlyga Escobar (2019) arwyddocâd CDY trwy ddatgan bod perthynas cadarnhaol rhwng cynllunio strategol effeithiol ysgol a pherfformiad academaidd, gan awgrymu felly os gweithreda ysgol yn effeithiol wrth gynllunio ceir ddylanwad ar gynnydd eu disgyblion. Yn yr un modd, mynega Llywodraeth Cymru (2018) sut dyllai’r CDY gysylltu gyda’r model Ysgolion fel Sefydliadau sy’n Dysgu (YSD), trwy gynnal hunanasesiadau o leiaf unwaith y flwyddyn i gefnogi datblygiad. Er mwyn ymdrechu i wneud hyn, gan ddilyn canllawiau gwella ysgolion Llywodraeth Cymru (2021), aeth Ysgol A ati yn 2022 i benderfynu ar bedwar blaenoriaeth i ddatblygu trwy ddefnyddio ystod eang o ddata meintiol ac ansoddol. I ddarparu enghreifftiau penodol ar gyfer y flaenoriaeth o addysgu a dysgu felly, cynhaliwyd gwerthusiadau o daflenni arsylwadau gwersi ac adroddiadau craffu ar waith yn ogystal â thaenlen Excel o ganlyniadau profion ar draws y flwyddyn (Ysgol A, 2023). Yn deillio o hyn, ceir posteri gweledigaeth y pedwar diben wedi’u dosbarthu o gwmpas yr ysgol er mwyn cydymffurfio gyda’r model YSD o sicrhau ymwybyddiaeth pawb yn yr ysgol ohoni (Ysgol A, 2024a).					Ceir cefnogaeth gan O’Leary (2020, t.3) o bwysigrwydd arsylwadau gwersi trwy gydnabod sut chwaraeai rôl annatod mewn mesur a datblygu dealltwriaeth athrawon am addysgu a dysgu. Cytuna O’Sullivan (2005) hefyd efo’u defnydd ond gan hefyd fynegi yr angen i’w defnyddio i asesu effeithiolrwydd y dysgu ac addysgu yn unig a newid y ffocws i ffwrdd o fesur canlyniadau profion i fesur effeithiolrwydd. Gan ystyried hyn felly, ceir cefnogaeth at gynnwys Ysgol A o ddefnyddio arsylwadau a chanlyniadau gyda’i gilydd. Ar ben hyn, dosbarthwyd holiaduron i randdeiliaid, staff a disgyblion cyn yna eu dadansoddi a rhannu yn ôl gyda staff, sy’n weithred wedi’i chymeradwyo gan Morris et al (2020) am iddo greu’r ymdeimlad ymysg y staff fod yr ymgyrch at newid yn daith sy’n cynnwys pawb gan gynyddu parodrwydd am newid. 										Fel nodwyd yn gynharach wrth drafod Estyn (2017), caiff y cynnwys o holiadur i randdeiliaid yn y broses hon ei gymeradwyo fel arfer dda, ac i ategu ati, gellir hefyd cydnabod sut ganiateiai agwedd mwy agored i hunanwella yn ogystal â chael effaith gadarnhaol ar addysgeg a datblygiad ysgol (Llywodraeth Cymru, 2021). Serch hynny, er cefnoga Estyn (2018b) effeithiolrwydd defnyddio holiaduron disgyblion yn y broses o ddatblygu addysgu, mynegir y caiff y disgyblion eu gwneud yn ymwybodol o sut yn union gwrandawodd ac ymatebodd yr ysgol i’w barn, sy’n cynyddu eu hymrwymiad ac felly cynnydd yn eu gwaith. Gan gydnabod nid oes sôn o fewn CDY Ysgol A (2024) o rannu’r wybodaeth hyn gyda’r disgyblion, gall hyn awgrymu diffyg effeithiolrwydd ar eu rhan nhw o ddatblygu eu blaenoriaeth. Ar ben hyn, gellir cydnabod yr her o ddosbarthu holiaduron i ddisgyblion ieuangach yn yr ysgol gan awgrymu felly diffyg cynrychiolaeth o’u barn nhw o fewn y CDY (Morlock, 2021). 			Wrth barhau i drafod pwy sy’n gysylltiedig gyda’r CDY, gellir sôn am rôl yr arweinwyr llythrennedd a rhifedd yn y broses o werthuso canlyniadau profion disgyblion er mwyn adnabod pa unigolion sy’n tangyflawni ar sail canlyniadau blaenorol. Er enghraifft trwy gadw’r canlyniadau i gyd ar ddogfen Excel, gwelir trawstoriad o ganlyniadau profion pob disgybl er mwyn gallu cadw trac ar gynnydd yn ogystal â’u defnyddio ar ddiwedd y flwyddyn i fesur effaith (Ysgol A, 2023). Gellir cefnogi hyn gydag ymchwil Otter et al (2017) a edrychodd mewn i farn rhieni ac athrawon ar sut ddylai ysgolion ymdrin â chanlyniadau profion ble datganwyd taw eu defnyddio er mwyn gwneud dewisiadau i gefnogi dysgu pellach oedd y farn gyffredinol. Yn ogystal, mewn cyfarfod gyda dirprwy bennaeth Ysgol A, cydnabyddodd yr angen i ddefnyddio canlyniadau profion i adnabod y ffordd ymlaen ar gyfer addysgu a dysgu achos diffyg presenoldeb lefelau i ddisgyblion wrth ddilyn canllawiau Cwricwlwm i Gymru (2020) o edrych ar daith addysg fel continwwm (Ysgol A, 2024a). 							I drafod enghraifft benodol o sut yn union gweithreda Ysgol A ar eu blaenoriaeth, ceir sawl agwedd penodol amlinellir o fewn y CDY fel meysydd i’w gwella sef gwahaniaethu, defnydd cyson a phriodol o adborth a thargedau a mwy o gyfleoedd llais y disgybl (Ysgol A, 2023). Wrth ystyried yr hyn trafodwyd yn gynharach gan Blackburn (2019, t.1), gellir cwestiynu os yw ffocws yr ysgol ar wahaniaethu yn cael ei wneud yn effeithiol. Yn ogystal, mynega Klewin (2012) yr anallu i ddarparu camau penodol ar gyfer gwahaniaethu effeithiol am ei fod yn amrywio o ddisgybl i ddisgybl.  Er hyn, gall y ffaith bod yr ysgol yn derbyn hyfforddiant wed’i gefnogi gan ymchwil a thystiolaeth gan Dr James Mannion ar wella addysgu a dysgu awgrymu dealltwriaeth o sut i fynd ati i ddatblygu o fewn y maes yn effeithiol (Prifysgol Caergrawnt, dim dyddiad ; Ysgol A, 2023).										Yn ogystal â hyn, rhaid cydnabod y ceir pedwar arfarniad ar draws y flwyddyn er mwyn mesur effaith a chaiff eu dilyn gan gyfarfodydd staff yn trafod yr hyn darganfuwyd mewn cysylltiad gyda thargedau’r CDY (Ysgol A, 2023). O’r cyfarfod mwyaf diweddar ar sail arfarniad mis Rhagfyr, cydnabuwyd diffyg ymatebiad i’r targed o gynyddu cyfleoedd hunan-fyfyrio a gwerthuso gan ddisgyblion o fewn y rhan fwyaf o wersi gan hefyd mynegi taw’r gwersi a arsylwyd a oedd yn gwneud hyn oedd y rhai mwyaf effeithiol mewn cefnogi cynnydd dysgwyr (Ysgol A, 2024b). A gan ystyried y corff o lenyddiaeth sy’n atgyfnerthu barn debyg megis Hattie (2009),  Willey a Gardner (2010), a Ndoye (2017), gellir dod i’r farn y golyga diffyg gweithrediad Ysgol A o hunanasesu effeithiol, diffyg datblygiad o fewn eu blaenoriaeth o wella addysgu a dysgu.	Wrth ystyried y diffyg datblygiad hyn felly, awgryma man i wella gweithredoedd yr ysgol yn eu hymdrechion i ddatblygu addysgu a dysgu o fewn eu cynllun CDY, ac yn benodol defnydd a dealltwriaeth athrawon o hunan-fyfyrio. 							Rhaid cydnabod er mwyn gallu gweithredu hyn yn effeithiol, mae angen i athrawon esbonio ac arddangos i ddisgyblion sut i’w wneud yn gywir (McMillan a Hearn, 2008, t.44 ; Cassidy, 2007 ; Harris a Brown, 2013). Gan ystyried hyn felly, gwelir yr arwyddocâd sydd tu ôl i Ysgol A yn gwella dealltwriaeth a chynyddu defnydd athrawon o hunanasesu gan ddisgyblion. Mynega Kratochvílová (2015) y cysylltiad sydd rhwng gweithredu’r gwelliant hyn gyda chynyddu asesiadau o athrawon o ran eu dealltwriaeth o hunanasesu. Ac felly, gall un awgrymiad i Ysgol A fod i sicrhau dealltwriaeth eu staff o hunanasesu cyn yna parhau i’w gwthio i’w ddefnyddio o fewn eu gwersi.  								Er mwyn gweithredu ar yr uchod, gellir adeiladu ar ddefnydd presennol yr ysgol o arsylwadau gwersi fel ffordd o ddatblygu ymarfer (Bocola, 2015). Mynega Coles ac Evans (2019) sut mae modd cynyddu effeitholrwydd y wybodaeth derbynir o arsylwadau gwersi trwy gael athrawon i arsylwi gwersi ei gilydd yn hytrach na’r uwch dîm yn unig (Ysgol A, 2023). Mynegir yn gyffredinol o fewn addysg, nid yw athrawon wastad yn ymwybodol o’r trafodaethau sy’n arwain at ddewisiadau o fewn eu hysgolion. Ac felly trwy ddarparu’r cyfle i athrawon arsylwi ei gilydd, gellir datblygu eu hymarfer gan gyfrannu at gynnydd disgyblion yn gymdeithasol, ymddygiadol ac acedemaidd (Murawski a Lochner, 2011).			Wrth ystried ffordd arall o sut all Ysgol A ddatblygu’r ffordd gweithredir ar ei flaenoriaeth, gellir hefyd cydnabod cynigiad gan Blaxter et al (2006, t.83) a thrafodai sut gellir gynyddu effeitholrwydd holiaduron trwy ddefnyddio cyflweliadau i dderbyn atebion fanylach. Fel trafodwyd uchod, mae gwerth i wrando ar lais disgyblion (Estyn, 2019) ond mae heriau i ddosbarthu holiaduron i blant ieuanach (Morlock, 2021) achos y cwestiwn o a oes ganddynt y sgiliau gwybyddol gofynnol i ddarparu atebion dilys (Bell, 2007). Ac felly trwy ddefnyddio cyflweliadau, gellir gynyddu’r sampl o ddisgyblion derbynir adborth ganddo gan felly cynyddu dilysrwydd y data (Biggs et al, 2022, t.109). Fel datgana Lewis a Porter (2007) os cytunir fod llais y disgybl yn bwysig, yna mae’n angenrheidiol i gynnwys a gwrando i bob plentyn, ac felly gellir fabwysiadu’r agwedd hon trwy gyfweld â disgyblion. 						Wrth ddod at gasgliad, gellir cydnabod arwyddocâd yr amrywiaeth o lenyddiaeth ymgysylltwyd gydag er mwyn datblygu dealltwriaeth am y CDY a’r gallu i feddwl yn gritigol wrth werthuso datblygiad Ysgol A o fewn eu blaenoriaeth o wella addysgu a dysgu. Cyfeirir yn benodol at ddogfennau Llywodraeth Cymru (2022) ac Estyn (2018) a amlyga’r ffordd ymlaen ar gyfer ysgolion i ddatblygu yn unol â chanllawiau Cwricwlwm i Gymru (2022). Ond yn ogystal, ni ellir anwybyddu canfyddiadau ymchwil Mintrop a MacLellan (2002) am ddiffyg dealltwriaeth athrawon o bwrpas CDY a Guzman (2022) am ddiffyg cysondeb mewn effaith cadarnhaol cynnwys rhaddeiliaid yn y broses o wella ysgol a ddarparodd elfen o gritigolrwydd i’r drafodaeth. Gellir crynhoi felly y cydnabyddai llenyddiaeth bresennol sawl agwedd i ystyried wrth werthuso datblygiad ysgol o fewn un agwedd o’u CDY, sy’n feddylfryd byddaf yn cymryd ymlaen wrth barhau yn fy ymarfer.									Yn ogystal, gellir cydnabod y dylanwad ar fy ymarfer o fewn y Safonau proffesiynol ar gyfer addysgu ac arweinyddiaeth. Er enghraifft gwelir datblygiad o fewn y safon Cydweithredu a’r llinyn ‘ceisio cymor a chymorth’ yn ogystal ag o fewn y safon Arweinyddiaeth a’r llinyn ‘Cefnogi rolau arweinyddol ffurfiol’ o ganlyniad i fy nealltwriaeth am bwysigrwydd cyfrifoldebau pob unigolyn wrth gydweithio i ddatblygu fy ymarfer personol a fy nghydweithwyr er budd dysgwyr (Llywodraeth Cymru, 2019).

